《陈学正惠诗酬以长句》
宋代·陈造

寒风折人粟生肤，局坐掩户孰与娱。
吾宗高义驾为迂，新诗烂粲慰槁枯。
一百十二骊龙珠，春意谁遣生座隅。
吾宗学力源委俱，决为巨川潴陂湖。
粉袍未脱口未餬，气凌云霄色敷腴。
肝肺向我每倾输，我老旧学惭榛芜。
妙语正赖君起予，不办瓜李酬瑶琚。
病鹤曳翮寒松臞，可复飞动索故吾。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。